Source: http://regi.fmkik.hu/hu/fmkik/valasztott-birosag-648
Timestamp: 2020-02-25 13:09:42
Document Index: 80140

Matched Legal Cases: ['Bíróság ', 'bíróság ', 'bíróság ', 'bíróság ', 'Bíróság ', 'Bíróság ', 'Bíróság ']

Választott Bíróság | Fejér Megyei Kereskedelmi és Iparkamara
A választottbíráskodás lényege, hogy a felek által kijelölt választottbíróság az állami bíróságok helyett, a felek szabad rendelkezése alapján a szigorúan vett jogi szempontok mellett a kereskedelmi szempontok figyelembevételével jár el. Az eljárás alapvető kérdéseiről, mint például a választottbírók jelöléséről, az eljárás székhelyéről, az eljárás nyelvéről, az alkalmazandó anyagi jogról és az eljárási jogról a felek szabadon dönthetnek. Ez a nagymértékű szabadság az, amely igazán népszerűvé teszi a választottbíráskodást a gazdasági élet résztvevői számára. A választottbíráskodás a szerződési szabadság eszméjének a megnyilvánulása.
A választottbírósági eljárás gyorsabb, mint a rendes bíróság eljárása, mert a választottbíróság ítéletével szemben nincs helye fellebbezésnek, csupán néhány súlyos, főként eljárási természetű jogsértés esetén lehet az erre illetékes állami bíróságtól kérni a választottbírósági ítélet érvénytelenítését. Az eljárás gyorsaságával függ össze a választottbírósági eljárás viszonylagos költségkímélő volta, olcsósága is.
Nem elvárás, hogy a választottbírók jogászok legyenek, választottbíróként más területek elismert szakemberei is eljárhatnak (pl. közgazdászok, agronómusok, mérnökök, számviteli szakértők).
A választottbírósági eljárás barátságos természetű. A bírák a felekkel együtt törekednek a legkielégítőbb szakmai és jogi megoldás kialakítására, illetve megpróbálják a megegyezés felé terelni a vitát. Azt tartják, hogy a legrosszabb egyezség is jobb, mint a legjobb ítélet.
A választottbírósági eljárással szemben fontos követelmény a teljes titoktartás. Ez az eljárás minden szereplőjétől elvárt.
A MKIK mellett szervezett Választott Bíróság tárgyalja a választott bírósági ügyet, ha
- a belföldi felek székhelye (lakhelye) abban a megyében van, amelyben a tagozat működik és a választott bírósági szerződésben a felek így rendelkeznek vagy
- a belföldi feleknek keresettel, illetőleg a válaszirattal egyidejűleg benyújtott indokolt közös kérelmére a Választott Bíróság Elnöksége ehhez hozzájárul.
A Magyar Kereskedelmi és Iparkamara mellett szervezett Választott Bíróság Fejér Megyei választottbírái:
dr. Szabó Kálmán, a Fejés Megyei Ügyvédi Kamara titkára, ügyvéd (Székesfehérvár)
dr. Vári Kovács József, a Fejér Megyei Ügyvédi Kamara elnökhelyettese, ügyvéd (Székesfehérvár)
dr. Csapó Csilla ügyvéd (Székesfehérvár)
ÜGYREND_HATÁLYOS_2018_02_01-től_(1).pdf
MKIK_VB_ELJÁRÁSI_SZABÁLYZAT_HATÁLYOS_2018_02_01-től_(2).pdf
VB_tagok_20180101.pdf